Document ID: /fineweb-2-swissfilter-quality_10-filterrobots/filtered/00086.jsonl.gz/4

Ιστορία
Ιστορία
Η Ιερά Μητρόπολη Ελβετίας ιδρυθηκε το 1982 και υπάγεται στο Οικουμενικό Πατριαρχείο.
Αρχικά, τη βορειοδυτική Ελβετία εξυπηρετούσε τα Σαββατοκύριακα, ένας Ιερέας από την Ιερά Μητρόπολη Ελβετίας που ιερουργούσε εκ περιτροπής στο Olten και τη Βασιλεία για τους ορθοδόξους κατοίκους της περιοχής. Για περίπου τρεις δεκαετίες η Θεία Λειτουργία για τους ορθοδόξους κατοίκους της ενορίας μας γινόταν στην εκκλησία του St. Alban στη Βασιλεία.
Οι πρώτες ιδέες για την κατασκευή μιας ιδιόκτητης εκκλησίας για την ελληνορθόδοξη κοινότητα αναπτύχθηκαν στα τέλη της δεκαετίας του 1980. Μετά από πολλά χρόνια αναζήτησης στην ευρύτερη περιοχή της Βασιλείας, βρέθηκε το 1999 το κατάλληλο οικόπεδο συνολικής επιφάνειας περίπου 1000 τ.μ. στο Münchenstein του καντονίου Baselland.
Η κοινότητα του Münchenstein το διέθεσε προς πώληση και ξεκίνησε ο σχεδιασμός και η δόμηση του Ι.Ν. της του Θεού Σοφίας. Η τελετή θεμελίωσης πραγματοποιήθηκε στις 19 Ιανουαρίου 2002 και τα εγκαινια του νεοδμήτου Ναού έγιναν στις 12 Οκτωβρίου του 2003. Τόσο στην τελετή θεμελίωσης του Ιερού Ναού όσο και στην τελετή των εγκαινίων, προέστη ο Παναγιώτατος Οικουμενικός Πατριάρχης κ.κ. Βαρθολομαίος.
Το συνολικό κόστος της απόκτησης του οικοπέδου και της δόμησης, που υπολογίζεται σε 5,5 εκατομμύρια ελβετικά φράγκα, καλύφθηκε από δωρεά της οικογένειας των αειμνήστων μεγάλων ευεργετών Αχιλλέα και Ελισάβετ Κομηνού και από την μεγάλη ευεργέτιδα Δρ. Σουμέλα Τερζάνη.
Η σύλληψη, οργάνωση και υλοποίηση της ιδέας αυτής της εκκλησίας οφείλεται κατά κύριο λόγο στη Δρ. Σουμέλα Τερζάνη με τις ευλογίες του τότε ποιμενάρχου και πρώτου Μητροπολίτη Ελβετίας κ.κ. Δαμασκηνού.
Ακριβώς στη στάση Zollweiden του τραμ 10 και στον κυκλικό κόμβο της Baselstrasse βρίσκεται το κτίριο του Ναού που αποτελείται από ένα καμπαναριό, με τέσσερα τοξωτά ανοίγματα και τον κυρίως ναό με κάτοψη σε σχήμα σταυρού με μεγάλο τρούλο που φέρει ένα σταυρό στην κορυφή. Το συγκρότημα περιβάλλεται από σιδερένιο φράχτη που οριοθετεί το ακίνητο από την υπόλοιπη περιοχή. Η αρχιτεκτονική του Ναού είναι οπτικά προσαρμοσμένη στη γύρω αστική περιοχή.
Όσον αφορά το εσωτερικό του Ναού:
- Το αρχικό ξυλόγλυπτο τέμπλο από βελανιδιά ήταν χειροποίητο και κατασκευάστηκε στην Αθήνα το 2003. Το κόστος καλύφθηκε εξ ολοκλήρου από την Δρ. Σουμέλα Τερζάνη. Αντικαταστάθηκε κατά την ανακαίνιση του Ναού τον Ιούλιο του 2019 από μαρμάρινο τέμπλο και δυο μοναδικές εικόνες της Παναγίας και του Χριστού εν Δόξη, διαστάσεων 1.77 Χ 2.60 μ., που είναι από τις μεγαλύτερες, αν όχι οι μεγαλύτερες, φορητές χειροποίητες εικόνες στον κόσμο. Φιλοτεχνήθηκαν με έξοδα της Δρ. Σουμέλα Τερζάνη από την αγιογράφο Μαρία Σιγάλα. Στο Ιερό του Ναού υπάρχει μια μοναδικής τεχνοτροπίας παράσταση του Εσταυρωμένου, δωρεά και προσφορά του κ. Αλέξανδρου Σαρρή.
- Η αγιογράφηση του Ναού που έγινε με προσφορές των πιστών της ενορίας μας, ακολουθεί ένα συγκεκριμένο θέμα και διάταξη από την ορθόδοξη εκκλησιαστική παράδοση.
- Αντικείμενα της εσωτερικής διακόσμησης του Ναού που επίσης φιλοτεχνήθηκαν στην Ελλάδα, αποτελούν ο κεντρικός πολυέλαιος, ο ξυλόγλυπτος Άμβωνας, ο Αρχιερατικός Θρόνος, τα στασίδια του Ναού και τα προσκυνητάρια. Το κόστος όλων αυτών καλύφθηκε από την μεγάλη μας ευεργέτιδα.
- Στο τρούλλο σύμφωνα με την ορθόδοξη παράδοση απεικονίζεται ο Χριστός Παντοκράτορας περιστοιχισμένος από Χερουβείμ. Επίσης, στην οροφή εικονίζονται οι Προφήτες της Παλαιάς Διαθήκης και οι Ευαγγελιστές της Καινής Διαθήκης. Οι Προφήτες προεμήνυσαν την έλευση του Μεσσία και οι Ευαγγελιστές αργότερα κατέγραψαν και έκαναν γνωστη τη ζωή, τις διδαχες και τό έργο Του. Με τον τρόπο αυτό τονίζεται και η ενότητα της Παλαιάς και της Καινής Διαθήκης.
- Στην αψίδα του Ιερού πάνω από την Αγία Τράπεζα εικονίζεται η Παναγία ένθρονη με το παιδί Ιησού - αναφέρεται ως η Πλατυτέρα - συνοδευόμενη από Αγγέλους.
- Τέλος στην αίθουσα του πνευματικού κέντρου στο υπόγειο της εκκλησίας υπάρχουν έντεκα ψηφιδωτά με απεικονίσεις Αγίων, δωρεά του Ελβετου καλλιτέχνη Fred de Roy (1911-1995) από την Λουκέρνη.